
30 ביוני 2009
ביום רביעי 17.6 הטיסו מתנדבי טייסת 10 במנחת מגידו  26 ילדים ובני נוער: 6 חניכי חוג התעופה של שמוליק שטיינר בבית ספר "תמיר" בצפון, כולם עם בעיות התנהגותיות קשות, ו-20 ילדי פרוייקט "העצמה אישית"  מבית ספר "גיורא יוספטל" במגדל העמק.

כל הטסות הילדים והנערים של טייסת 10  מלוות תמיד בהתרגשות גדולה, מהסיבות הידועות... אולם אירוע זה היה מיוחד ומרגש מעבר לכל מה שהורגלנו לו בעבר.

לילדי "העצמה אישית"  ממגדל העמק היה זה יום חג: מלווים בהוריהם ובטייסים מטייסת קרב ח"א 117, הגיעו לחגוג את סיום הפרוייקט שכנראה שינה  את חייהם, הם ומשפחותיהם ,  פשוטו כמשמעו, ללא מליצות!
20 ילדים אלה, גילאי  10-11-12, כולם מאופיינים בבעיות אישיות קשות וקשיים חמורים בתוך המשפחה אולם בעלי יכולות גבוהות לא ממומשות, קובצו יחדיו לפרוייקט ע"י צוות מיוחד ומסור שכלל מורים והנהלת בית הספר, ובראשם ראובן וארז בני מגדל העמק. ראובן, מחנך צעיר ואיש אקדמיה וארז, טייס קרב, יזמו יחד את הפרוייקט ובעזרת אנשי חינוך וטייסים מתנדבים מטייסת 117 עשו את הלא יאומן.

טייסת 10 הצטרפה לפרוייקט בשנה האחרונה,  ע"י שילוב של חוג לתעופה בהדרכת חברנו דוד גורודצקי, אשר במשך כשלשה חודשים לימד את הילדים את יסודות התעופה.

מתנדבי  טייסת  10 וחברי האגודה מוזמנים לצפות במצגת  המצורפת ולחוות את החוויה: איך כנגד כל הסיכויים, ע"י השמת רעיונות מקוריים ונועזים הראויים להילמד בכל מסגרת חינוכית המטפלת בנוער בסיכון, הביאו לשינוי משמעותי ביותר בחייהם של הילדים והוריהם.
סיסמת המיזם הייתה: "אנחנו לא מוותרים לכם ולא מוותרים עליכם"!
כפי שתואר לנו ע"י מדריכי הפרוייקט, ההתרגשות של הילדים והוריהם לקראת ההטסה עברה את כל השיאים – הם לא יכלו להאמין שאכן האירוע הזה עומד להתרחש!  ועכשיו נסו לתאר לעצמכם את שקרה כאשר הילדים, מלווים במתנדבי טייסת 10 ובטייסי 117 צעדו למטוסים הקלים, נכנסו פנימה, נחגרו, והנה הם בשמיים – במובן הרחב ביותר של המילה....
ההטסה  בוצעה כולה באזור פיקוח רמת דוד שאפשר לנו את הכניסה אליו כדי לטוס מעל עירם של הילדים, מגדל העמק, וכל הטיסה התנהלה בקשר עם מגדל רמת דוד.

גם בקרת פלוטו שמחה לשתף פעולה ואפשרה לנו בזמן אמת ביצוע טיסה חריגה בנתיבים וגבהים לא מקובלים באזור זה.
בהטסה השתתפו: משה אקלר, עימנואל בן נון, ארנון גנני,  דוד גורודצקי ואשר נחמיאס,  אשר הטיסו ס"ה 6:20 שעות טיסה.
לאחר ההטסה הוזמנו מתנדבי טייסת 10 ומובילי הפרוייקט  ממגדל העמק לטייסת 117 ברמת דוד ושם נערך סיכום המיזם והוצגה המצגת שגם חברי האגודה מוזמנים לצפות בה.

תודה למתנדבים ותודה מיוחדת למשה מנחמי  אשר העמיד לרשות המשתתפים באירוע  את מתקני "מגידו תעופה" ופטר את מתנדבי הטייסת מתשלום דמי נחיתה במנחת.

אשר נחמיאס
ממלא מקום מנהל הטייסת

